2.nap

A második nap reggelén 6:30-kor keltem.

Onnan tudtam az időt, hogy elfelejtették beszedni tőlem a telefont. Próbáltam felkelteni a szobatársaimat, de nem sikerült, ezért átmentem Laciék szobájába. Negyedóra múlva erősítéssel jöttem vissza. Kiszedtük őket az ágyból. Ez után rendet raktunk, a szobánkban, majd reggelizni mentünk. A reggeli szalámi, tojás, dzsem, felvágott és még néhány dolog volt. Negyed 9-kor elindultunk Nagyenyedre a testvériskolába, a Bethlen Gábor Kollégiumba. Bár indulás előtt majdnem a szálláson maradtunk, mert elnéztük az időt. Amikor a városba értünk megláttam egy szép nagy gimnáziumot, amire azt hittem, hogy ez a testvériskola. De tévedtem. A hely, amit kerestünk sokkal nagyobb és szebb volt a sárga falaival.   
Kisétáltunk az udvarra, hogy találkozzunk a minket váró osztállyal. Először nagyon visszafogott volt a hangulat, ezért néhány magas 8.-os fiúhoz és köszöntem nekik, de az ismerkedési kísérletem hamar kudarcba fulladt, mert rám se néztek. Hatalmas kollégium volt. 3 hatalmas nagy iskolával felérő épületek, amik nemrég lettek felújítva. Nagy sportcsarnok és egy kimondhatatlanul tágas udvar a végén egy focipályával. Bementünk az egyik terembe. Mintha a méretek kicsit eltértek volna a megszokottól. Az előadóteremben Lilivel bemutattuk az iskolánkat, ezt követően Laci is megérkezett a gitárjával. Elénekeltük nekik a jól ismert dalt, majd könyvjelzőket adtunk ajándékba. Én egy szőke, vékony, magas fiúnak adtam, akinek Leo a neve. Az udvarra érve hangos kampányolást hallottunk a diákok részéről. Elültettük a fát, ezután a nagyok javaslatára fociztunk. Szent István a Bethlen ellen. 3-0-ra kikaptunk, de inkább azt írom, hogy 3-0-ra nyertünk és én rúgtam be mindet. (Ez persze nem igaz.)Utána egy tanár úr elmesélte az iskolatörténetét.

A következő célunk Gyulafehérvár volt. Ott megnéztük a székesegyházat és a Hunyadiak sírjait megkoszorúztuk. Utána szabadon sétálhattunk. Miklóssal vettünk egy félméteres kürtőskalácsot, amit ketten nem bírtunk megenni.   
Ezen az estén is tele élménnyel, fáradtan dőltünk le az ágyunkba.

*Balog Gergely 7.b*